На основу члана 14. став 4. Закона о тајности података („Службени гласник РС”, број 104/09) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС и 44/14),

Влада доноси

У Р Е Д Б У

О БЛИЖИМ КРИТЕРИЈУМИМА ЗА ОДРЕЂИВАЊЕ СТЕПАНА ТАЈНОСТИ „ПОВЕРЉИВО” И „ИНТЕРНО” У ОРГАНИМА ЈАВНЕ ВЛАСТИ

Члан 1.

Овом уредбом прописују се ближи критеријуми за одређивање тајних података степена тајности „ПОВЕРЉИВО” и „ИНТЕРНО” у органима јавне власти, ако посебним актом Владе који прописује ближе критеријуме за ове степене тајности у органу јавне власти није другачије одређено.

Члан 2.

Тајни податак из члана 1. ове уредбе одређује се и означава степеном тајности „ПОВЕРЉИВО” или степеном тајности „ИНТЕРНО” у зависности од процене настанка могуће штете по интересе Републике Србије, односно ради спречавања настанка штете за рад и обављање послова органа јавне власти у случају њиховог откривања неовлашћеном лицу, његове злоупотребе или уништавања.

Члан 3.

Тајни податак из члана 1. ове уредбе може се одредити и означити степеном тајности „ПОВЕРЉИВО” ако би његовим откривањем неовлашћеном лицу, његовом злоупотребом или уништавањем настала штета по интересе Републике Србије, која за последицу може имати:

1) угрожавање територијалног интегритета и суверености Републике Србије;

2) угрожавање уставног поретка и демократских принципа Републике Србије;

3) губитак људских живота или претњу по живот или здравље људи или имовину;

4) штету по економске интересе Републике Србије;

5) угрожавање националне и јавне безбедности, одбране или активности безбедносних и обавештајних служби;

6) угрожавање интереса кривичног гоњења и судског поступка, сузбијање кривичних дела и функционисања правосуђа;

7) угрожавање оперативних и функционалних способности Војске Србије и других снага одбране Републике Србије;

8) угрожавање међународног положаја Републике Србије и сарадње са другим државама, међународним организацијама и другим међународним субјектима;

9) погоршање ситуације која изазива међународне тензије;

10) угрожавање јединства политичког деловања Владе;

11) угрожавање енергетске стабилности и безбедности Републике Србије;

12) угрожавање културног наслеђа под земљом – археолошких локалитета, архивске грађе, уметничких предмета и збирки;

13) губитак, оштећење или уништење културног наслеђа.

Члан 4.

Тајни податак из члана 1. ове уредбе може се одредити и означити степеном тајности „ИНТЕРНО” ако би његовим откривањем неовлашћеном лицу, његовом злоупотребом или уништавањем настала штета по рад, односно обављање послова органа јавне власти, која за последицу може имати:

1) смањење оперативних и функционалних способности органа јавне власти;

2) угрожавање сарадње органа јавне власти са органима других држава, међународних организација и другим међународним субјектима.

Члан 5.

Овлашћено лице органа јавне власти, у складу са законом који уређује тајност података, а на основу критеријума из чл. 3. и 4. ове уредбе, доноси одлуку о одређивању степена тајности податка у органу јавне власти, уз претходну процену могуће штете по интерес Републике Србије, односно могуће штете по рад и обављање послова органа јавне власти.

Одлука из става 1. овог члана се преиспитује у складу са периодичном проценом тајности.

Члан 6.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-8047/2014

У Београду, 24. јула 2014. године

В Л А Д А

|  |  |
| --- | --- |
|  | ПРЕДСЕДНИК  Александар Вучић |